**PRAVILNIK O ZAŠTITI PODATAKA O LIČNOSTI KORISNIKA**

Pravilnik o zaštiti podataka o ličnosti korisnika (u daljem tekstu: **Pravilnik**) se odnosi na usluge koje se pružaju preko web sajta www.malezjale.rs u vlasništvu privrednog društva MALE ZJALE DOO BEOGRAD (NOVI BEOGRAD), matični broj: 21441252, Bulevar Mihajla Pupina 147 (u daljem tekstu: **Male** **Zjale**).

Podatak o ličnosti

Podatak o ličnosti je svaki podatak koji se odnosi na fizičko lice čiji je identitet određen ili odrediv, neposredno ili posredno, posebno na osnovu oznake identiteta, kao što je ime i identifikacioni broj, podataka o lokaciji, identifikatora u elektronskim komunikacionim mrežama ili jednog, odnosno više obeležja njegovog fizičkog, fiziološkog, genetskog, mentalnog, ekonomskog, kulturnog i društvenog identiteta.

Korisnikom u smislu Pravilnika se smatra fizičko lice koje koristi usluge, a na koje se podaci o ličnosti odnose.

Male Zjale štite podatke o ličnosti i privatnost korisnika u skladu u sa pozitivnim propisima Republike Srbije sa najvišim stepenom pažnje.

Svrha obrade i podaci koji se prikupljaju

Konstatuje se da su Male Zjale rukovalac podataka o ličnosti budući da samostalno određuju svrhu i način obrade istih.

Da bi se nesmetano pružale usluge informacionog društva (u daljem tekstu: **Usluge**), Male Zjale prikupljaju podatke o ličnosti korisnika. Naime, usluga informacionog društva je svaka usluga koja se uobičajeno pruža uz naknadu, na daljinu, elektronskim sredstvima na zahtev korisnika. U kontekstu web sajta www.malezjale.rs, Usluge su vezane za onlajn prodaju proizvoda na web sajtu.

Da bi se Usluge koristile potrebno je obezbediti sledeće podatke o ličnosti: ime i prezime, ime deteta, pol i izgled, e-mail adresu, mesto i adresu destinacije isporuke, broj telefona.

Pravni osnov obrade

Podaci o ličnosti se obrađuju na osnovu pristanka korisnika. Pristanak je svako dobrovoljno, određeno, informisano i nedvosmisleno izražavanje volje korisnika, kojim korisnik, izjavom ili jasnom potvrdnom radnjom, daje pristanak za obradu podataka o ličnosti koji se na njega odnose.

Smatra se da korišćenje Usluga od strane korisnika predstavlja jasnu potvrdnu radnju kojom je korisnik dao pristanak za obradu podataka o ličnosti. Radi otklanjanja svake sumnje, korišćenjem Usluga korisnik potvrđuje da je prethodno upoznat i da je saglasan sa ovde propisanim Pravilnikom, koji mu je bio dostupan i razumljiv.

Pravni osnov za obradu ličnih podataka može biti i ugovorni odnos sa korisnikom, kao i poštovanje pravnih obaveza Malih Zjala.

Konstatuje se da obrada može biti neophodna i u cilju ostvarivanja legitimnih interesa Malih Zjala ili treće strane, osim ako su nad tim interesima pretežniji interesi ili osnovna prava i slobode lica korisnika koji zahtevaju zaštitu podataka o ličnosti, a posebno ako je korisnik maloletno lice.

Obrada podataka o ličnosti

Lica koja obrađuju podatke o ličnosti su ona lica koja su zaposlena u Male Zjale i koja imaju ovlašćenje za obradu podataka o ličnosti, kao i svi organi Republike Srbije koji na osnovu zakonskih odredbi i odluke nadležnog suda ostvaruju pravo obrade podataka.

Male Zjale, zarad praćenja svoje posećenosti i optimizacije Usluga može koristiti Google Analytics, platformu analitičkih usluga koje pruža Google, LLC (u daljem tekstu: **Google**). Google Analytics koristi tehnologije koji omogućavaju Malim Zjalama lakšu analizu načina na koji mu korisnici pristupaju. Informacije koje se na ovaj način prikupljaju se prenose i čuvaju na serverima Google koji se nalaze u Sjedinjenim američkim državama. Google, koristeći odgovarajuće mere zaštite, obrađuje informacije u vezi sa aktivnostima na web sajtu i upotrebom Interneta. Google će možda proslediti ove informacije trećim licima u situacijama u kojima to zakon nalaže, ili kada pomenuta treća lica obrađuju gorepomenute podatke u ime Google-a. Korišćenjem Usluga, korisnik pristaje da Google obrađuje podatke, na ovde opisani način i u gorepomenute svrhe, te se konstatuje da je Google obrađivač podataka o ličnosti.

Zarad elektronskog plaćanja Usluga, Male Zjale mogu koristiti elektronske usluge banaka sa važećom dozvolom za rad Narodne banke Srbije, koje su takođe obrađivači podataka o ličnosti iako ni u jednom trenutku informacionom sistemu Malih Zjala neće biti dostupni podaci o korisnikovoj platnoj kartici i date Male Zjale ne prikupljaju.

Zarad obavljanja poslova dostave, Male Zjale angažuje i kurirske službe koje u ime Malih Zjala obrađuju podatke o ličnosti korisnika neophodne za izvršavanje njihovih ugovornih obaveza.

Maloletna lica

Maloletno lice koje je navršilo 15 godina može samostalno da daje pristanak za obradu podataka o svojoj ličnosti u korišćenju Usluga. Ako se radi o maloletnom licu koje nije navršilo 15 godina, za obradu podataka pristanak mora dati roditelj koji vrši roditeljsko pravo, odnosno drugi zakonski zastupnik maloletnog lica.

Male Zjale preduzimaju sve razumne mere u cilju utvrđivanja da li je pristanak dao roditelj koji vrši roditeljsko pravo, odnosno drugi zakonski zastupnik maloletnog lica, uzimajući u obzir dostupne tehnologije.

Cookies (“kolačići”)

Cookies (u daljem tekstu: **kolačići**) su mali tekstualni fajlovi koji se plasiraju na računar korisnika, a zarad optimizacije i personalizovanja korisničkog iskustva. Neke od Usluga koje Male Zjale pružaju sastoje se iz plasiranja tehnologije kolačića. Korisnik može blokirati upotrebu nekih ili svih kolačića koje Male Zjale koriste.

Povreda bezbednosti podataka o ličnosti

Male Zjale sprovode odgovarajuće mere tehničkog, fizičkog i organizacionog obezbeđenja radi zaštite podataka o ličnosti od slučajnog ili nezakonitog uništavanja ili slučajnog gubitka, izmene, neovlašćenog obelodanjivanja (uključujući pristup na daljinu) ili pristupa i od svih ostalih oblika nezakonite obrade, uključujući bespotrebno prikupljanje ili dalju obradu. Ove mere obezbeđuju nivo bezbednosti koji odgovara riziku ugrožavanja podataka vodeći računa o stanju, troškovima sprovođenja i prirodi, području primene, kontekstu i svrsi obrade podataka o ličnosti.

Uprkos svim preduzetim merama, ne isključuje se mogućnost nastanka povrede bezbednosti podataka o ličnosti. U slučaju povrede bezbednosti podataka o ličnosti, Male Zjale, u skladu sa zakonom blagovremeno preduzimaju adekvatne mere sanacije i otklanjanja štetnih posledica i dostavljaju korisniku i nadležnim organima sve značajne informacije koje se mogu zahtevati u vezi sa povredom bezbednosti podataka o ličnosti.

Prava korisnika

Korisnik ima sledeća prava u pogledu zaštite podataka o ličnosti:

1. Pravo na transparentno, istinito i blagovremeno informisanje u vezi obrade podataka o ličnosti;
2. Pravo da od Malih Zjala zahteva informaciju o tome da li se obrađuju njegovi podaci o ličnosti;
3. Pravo da se netačni podaci o ličnosti isprave ili dopune;
4. Pravo da se njegovi podaci o ličnosti izbrišu;
5. Pravo da opozove pristanak na obradu podataka o ličnosti;
6. Pravo da prikupljene podatke o ličnosti primi u strukturisanom, uobičajeno korišćenom i elektronski čitljivom obliku, što uključuje i neometan prenos datih podataka drugom rukovaocu;
7. Pravo da u svakom trenutku podnese Malim Zjalama prigovor na obradu njegovih podataka o ličnosti kada je obrada neophodna u cilju ostvarivanja legitimnih interesa Malih Zjala kao i u slučaju kada se podaci o ličnosti obrađuju za potrebe direktnog oglašavanja;
8. Pravo da Povereniku za informacije od javnog značaja i zaštitu podataka o ličnosti podnese pritužbu na postupanje Malih Zjala po pitanju obrade svojih podataka o ličnosti.

Rok čuvanja podataka

Podaci o ličnosti korisnika se nikada neće obrađivati više nego što je neophodno. Podaci o ličnosti će se obrađivati do opoziva pristanka, osim u situacijama kada postoji neki drugi osnov za obradu.

Sve informacije u vezi sa ovim Pravilnikom, korisnik može dobiti slanjem e-mail poruke na adresu office@malezjale.rs.